PATVIRTINTA

Rokiškio rajono savivaldybės tarybos

2024 m. balandžio 25 d. sprendimu Nr. TS-171

**ROKIŠKIO LOPŠELIS-DARŽELIS ,,NYKŠTUKAS“**

**2023 M. VEIKLOS ATASKAITA**

**STRATEGINIO PLANO IR METINIO PLANO ĮGYVENDINIMAS**

Rokiškio lopšelio-darželio „Nykštukas“ 2022–2024 metais numatyti įstaigos strateginiai tikslai:

1. Užtikrinti kokybišką ugdymo proceso organizavimą.

2. Kurti sveiką, saugią ir šiuolaikinius ugdymo(si) reikalavimus atitinkančia aplinką.

2023 metų veiklos prioritetas – kokybiškas ugdymas, užtikrinant vaikų emocinę gerovę ir vaikų fizinės sveikatos stiprinimas. 2023 metais lopšelio-darželio bendruomenė stengėsi vykdyti veiklas, padedančias įgyvendinti numatytus veiklos tikslus.

**1. Tikslas. Gerinti ugdymo proceso kokybę, atitinkančią šiuolaikinio ugdymo tikslus.**

1.1. Uždavinys. Siekti ugdymo proceso kokybės ir programų dermės, taikant inovatyvias strategijas.

Siekiant ugdymo proceso kokybės ir programų dermės, taikant inovatyvius būdus taikomos naujovės, užtikrinamas kokybiškas ugdymo procesas. 2023 m. balandžio mėnesį atnaujinta ikimokyklinio ugdymo programa ,,Mažais Nykštukų žingsneliais“. Į ugdomąją veiklą ir planus įtraukiami metodinių rekomendacijų „Žaismė ir atradimai“ pasiūlymai, inovatyvios veiklos, ugdymo turinio skaitmenizavimui nupirktos planšetės, įsigyta prisijungimo galimybė prie mokymo programos Cikimap. Ikimokyklinio ir priešmokyklinio ugdymo grupėse mokytojos taiko patirtinio ugdymo metodus. Integruojama socialinių emocinių įgūdžių ugdymo programa „Kimochis“, skirta ikimokyklinio ir priešmokyklinio amžiaus vaikams. Su „Kimochis“ programa turėjome galimybę padėti vaikui įgyti žinių, įgūdžių, reikalingų mokantis suprasti bei valdyti savo emocijas. Priešmokyklinio amžiaus vaikai dalyvauja tarptautinėje programoje „Zipio draugai“. Programa skatina vaikaus ieškoti elgesio būdų padedančių sumažinti nemalonių išgyvenimų keliamą įtampą arba pakeisti probleminę situaciją ir pasijusti geriau, neskaudinant kitų. Vaikų pasiekimai, pažanga vertinami remiantis Pasiekimų ir pažangos vertinimo tvarkos aprašu, siekiama kiekvieno vaiko asmeninės pažangos, pasiekimai aptariami su tėvais individualių pokalbių metu. Planavimas elektroniniame dienyne „Mūsų darželis“ leidžia tikslingiau planuoti ugdymo turinį, informacija prieinama ir tėvams. Nuolat teikiamos kokybiškos specialistų konsultavimo paslaugos, užtikrinant informacijos įvairiais švietimo klausimais pateikimo operatyvumą, prieinamumą ir konfidencialumą. Priešmokyklinio ugdymo grupės vaikams vyko projektas „Skaitymo ir rašymo sunkumų prevencija priešmokykliniame amžiuje“, kurio tikslas sumažinti skaitymo, rašymo sunkumų riziką. Projektą vykdė logopedė ir meninio ugdymo mokytoja. Pagalbos specialistų komandinis, sistemingas ir nuoseklus darbas su individualių poreikių turinčiais vaikais leido teikti efektyvią ugdymosi pagalbą įvairių poreikių vaikams. 2023 m. įgyvendintas respublikinis ikimokyklinio ir priešmokyklinio ugdymo pedagogų socialinis emocinis projektas „Liečiu – Jaučiu Tave“. Šio projekto metu ugdytiniai mokėsi nusiraminimo, emocijų valdymo būdų. Lopšelyje-darželyje 3–6 metų vaikai turi galimybę lankyti Robotiados ir teatrinės raiškos būrelius. Ugdymo aplinka nuolat papildoma ugdymui reikalingomis priemonėmis.

Siekiant sklandaus programų tęstinumo, suorganizuotas susitikimas su Senamiesčio progimnazijos būsimais 1 klasės mokytojais. Pedagogai pasidalino patirtimi apie PU ir 1 klasės programų dermę. Gegužės mėn. priešmokyklinės grupės vaikai lankėsi Senamiesčio progimnazijoje.

Aktyviai dalyvavome rajono, respublikiniuose, tarptautiniuose projektuose tobulinant žinias ir pristatant patirtis: 4–6 metų vaikų grupės dalyvavo tarptautiniame projekte „Rudeninis Steam‘ukas“, respublikinėje kūrybinių darbelių parodoje „Draugystė – didžiausias turtas“. Priešmokyklinio ugdymo vaikai dalyvavo saugaus eismo šventėje „Trijų švieselių miestelyje“, pademonstravo saugaus eismo žinias, atliko užduotėles. Priešmokyklinio ir ikimokyklinio ugdymo grupių vaikai dalyvavo Vilniaus miesto ikimokyklinio ir priešmokyklinio ugdymo įstaigų bendruomenių parodoje „Žibintas tai šviesa“. Vaikai su tėveliais ir mokytojomis gamino žibintus ir dalyvavo virtualioje parodoje. Ikimokyklinio ugdymo 4–5 metų vaikai dalyvavo respublikinėje virtualioje interaktyvių ir šiuolaikinių metodinių priemonių parodoje, skirtoje kalbos žaidimams taikant pasakų motyvus „Atidarėm pasakų skrynią“.

1.2. Uždavinys. Stiprinanti mokytojų kompetencijas, skatinant dalinimosi kultūrą ir asmeninį tobulėjimą (patirtinis, IT, STEAM).

Stiprinant mokytojų kompetencijas, skatinant dalinimosi kultūrą ir asmeninį tobulėjimą mokytojai dalyvavo ilgalaikiuose mokymuose: trys mokytojai dalyvavo ilgalaikiuose 40 val.; mokymuose „Mokytojų skaitmeninio raštingumo stiprinimas“ (platforma Vedliai), „Kultūra atrakinta: paveldo pažinimas mokytojams“. Socialinė pedagogė gilino žinias ilgalaikėje programoje „Socialinių pedagogų profesinių kompetencijų ugdymas efektyvesniam švietimo pagalbos teikimui“, „Grupinės supervizijos socialiniams pedagogams“ mokymuose. Priešmokyklinio ugdymo mokytoja dalyvavo ilgalaikėje kvalifikacijos tobulinimo programoje ,,Žaidimai moko“, kurios medžiaga puikiai pritaikyta ugdymo procese. Organizuoti metodiniai susirinkimai, kurių metu pedagogai dalinosi gerąja patirtimi, dalinosi savo sėkmės istorijomis po išklausytų seminarų, mokymų. Tęsiamas bendradarbiavimas su Respublikos „Nykštuko” darželiais, vykome į respublikinį „Nykštukų” sambūrį „Po Nykštuko kepure” Plungėje, kur pristatėme pranešimą „Kalbos ugdymas darželyje“. Visi (100 proc.) mokytojai dalyvavo seminaruose, mokymuose, gilino kvalifikacijos žinias, kurias pritaikė pedagoginiame darbe. Darželio mokytojų iniciatyva organizuota respublikinė kūrybinių darbų paroda „Margučiai į Rokiškį ritas“, ji buvo eksponuojama Rokiškio Juozo Keliuočio bibliotekos vaikų ir jaunimo skyriuje, inicijuotas rajoninis projektas „Pasaka mano kieme“, jame dalyvavo dauguma Rokiškio rajono ikimokyklinio ugdymo įstaigų. Robotiados būrelio vaikai dalyvavo darbų parodoje „Lego Lietuva“, kūrybinių darbų konkurse ,,Mano LEGO svajonių namas“. Įsigytos Lego priemonės inžinieriniam vaikų ugdymui. Pedagogai gilina žinias ir kompetencijas apie įtraukųjį ugdymą, išklausyti seminarai: „Įtraukiojo ugdymo pamokos organizavimas“, „Kaip ugdyti fizinę negalią turinčius mokinius“. Keturi ugdytiniai, turintys specialiųjų ugdymo (si) poreikių, dalyvavo Rokiškio rajono ikimokyklinio ir priešmokyklinio ugdymo amžiaus vaikų viktorinoje „Tark žodelį, tark dar vieną“. Po du vaikus dalyvavo Respublikiniame priešmokyklinio amžiaus vaikų ir 1–4 klasių mokinių, turinčių specialiųjų ugdymosi poreikių, virtualaus ugdymo projekte „Seku gražiausią pasaką“ ir Respublikinėje virtualioje priešmokyklinio ugdymo ir 1–2 klasių mokinių, bendradarbiaujančių su pagalbos mokiniui specialistais, projekte-parodoje ,,Po kokiu medžiu slepiasi kiškis?”.

1.3. Uždavinys. Taikyti įvairius ugdymo metodus, ugdant tvarumą ir darnumą.

Vienas iš metinių uždavinių buvo taikyti įvairius ugdymo metodus, ugdant tvarumą ir darnumą. Parengta ir įgyvendinama Darnaus darželio 2022–2023 m. m. programa. Programos įgyvendinimas įvertintas sidabriniu diplomu, kuris rodo, kad įstaigoje aktyviai taikoma darnumo politika, bendruomenė žino ir taiko darnumo ir tvarumo principus. Priešmokyklinio ugdymo grupė visus metus jungėsi prie nuotolinių Žaliojo taško edukacijų ,,Žaliasis raštingumas“, dalyvavo mokymuose rūšiavimo temomis. Dalyvavo kūrybinėse dirbtuvėse kurdami iš antrinių žaliavų: ,,Velykinė dovanėlė“, ,,Ypatinga dovana mamai“, „Kalėdinis atvirukas“. 2023 metais vykdytas rajoninis ekologinis projektas ,,Kamštelių šėlsmas“, užbaigtas priešmokyklinio amžiaus vaikų konferencija, kurioje dalyvavo 8 komandos iš Rokiškio rajono ikimokyklinio ugdymo įstaigų. Vaikų bibliotekoje buvo parodyta pasaka ,,Pirštinė“, kurios personažai buvo sukurti iš antrinių žaliavų (kamštelių). Kiekviena grupė vykdė patyrimines veiklas, augino Žaliąją palangę, kūrė ir prižiūrėjo savo daržą. Ugdytiniai augino ant palangės svogūnų laiškus, pipirnę, stebėjo jų augimą, matavo ūgį liniuote, tepė vieno kąsnio sumuštinukus. Sodino ir prižiūrėjo mini lauko daržiukuose daržoves, uogas, augino vaistažoles. 3–4 metų vaikai su tėveliais gamino ,,Oliziukus“ žaliajai palangei.

Lopšelio-darželio pedagogai turi puikias galimybes organizuoti ugdymą ,,Be sienų“. Informacijos paieška, edukacijos ir išvykos suteikia galimybę vaikams geriau pažinti savo miestą, Rokiškio miesto įžymias vietas, gamtą. Organizuotos pažintinės, pramoginės išvykos prie ežero, 5–6 metų vaikai vyko į rajono savivaldybę, susitiko su miesto meru, vykdė veiklą ,,Mokslo klube“, dalyvavo pažintinėje išvykoje į ūkį Obelių seniūnijoje.

Į ikimokyklinio ugdymo programą ,,Mažais Nykštukų žingsneliais“ ir Priešmokyklinio ugdymo bendrąją programą integruojama sveikatos stiprinimo programa „Nykštukas Sveikuoliukas“.

Į Darnaus darželio veiklas įtrauktos ir šeimos. Vyko projektas „Nykštukų Kalėdinė rezidencija“. Vaikai su tėveliais gamino nykštukus, panaudodami antrines žaliavas, teikė pagalbą puošiant lopšelio-darželio erdves.

1.4. Uždavinys. Stiprinti pilietiškumą, tautiškumą ir bendruomeniškumą ugdymo procese.

Darželio iniciatyva organizuota respublikinė kūrybinių darbų paroda „Margučiai į Rokiškį ritas“, kuri buvo eksponuojama Rokiškio Juozo Keliuočio bibliotekos vaikų ir jaunimo skyriuje, inicijuotas rajoninis projektas „Pasaka mano kieme“, jame dalyvavo dauguma Rokiškio rajono ikimokyklinio ugdymo įstaigų. Darželio grupių vaikai ir tėvai dalyvavo Rokiškio krašto muziejaus akcijoje ,,Gilės danieliams“. Stiprinant pilietiškumą, tautiškumą ir bendruomeniškumą darželio bendruomenė dalyvavome tradicinius šokius puoselėjančių Lietuvos mokyklų konkurse „Visa mokykla šoka“, ši veikla buvo įvertinta I vietos diplomu. Rokiškio kultūros centro kultūros darbuotojos vedė edukacinę programą „Iš močiutės skrynios“, kurios metu vaikai buvo supažindinami su liaudies instrumentais, mokėsi liaudies dainų, ratelių. Darbuotojai ir ugdytiniai dalyvavo edukacijoje „Nusipink juostą“ su tautodailininke Ale Gegelevičiene. Priešmokyklinės grupės vaikai dalyvavo Rokiškio rajono priešmokyklinio amžiaus vaikų etno šventėje „Mes mažieji lietuvaičiai“. Įstaigoje organizuota socialinė akcija „Nenurašyk, o Palaikyk!“, skirta Pasaulinei Dauno sindromo dienai. Ikimokyklinio ugdymo mokytojos iniciavo trumpalaikį projektą „Mano miestas Rokiškis“, į kurį įsitraukė visa įstaigos bendruomenė.

Paminėtos kalendorinės ir valstybinės šventės. Papildant vaikų pilietiškumo žinias paminėta Sausio 13-oji – Laisvės gynėjų diena. Vasario 16-osios šventės metu vyko šventinis rytmetis ir sporto pramogos kieme. Dalyvauta projektuose: Respublikiniame ikimokyklinių įstaigų „Trikrepšio festivalis“ ir respublikiniame ikimokyklinio ugdymo „Piemenėlių pramogos“, skirtuose Lietuvos nepriklausomybės atkūrimo dienai paminėti. Minint Kovo 11-ąją vyko kūrybinių darbų paroda „Gražiausias lietuviškas žodis“, „Mano vardo pirmoji raidė“. Ikimokyklinio ir priešmokyklinio amžiaus vaikai dalyvavo ,,Gražiausio lietuviško žodžio“ rinkimuose. Kovo mėnesį organizavome Teatro savaitę, teatro dienai paminėti. Pagal parengtą savaitės planą vyko daugybė renginių: grupės kūrė ir rodė spektaklius draugams, tėvams, bendruomenei. Lopšelio-darželio kieme organizuotos kalendorinės šventės: Užgavėnės bei „Vaikų Velykėlės“. Rugsėjo 1-ąją lopšelio-darželio direktorė ir direktorės pavaduotoja ugdymui pasitiko vaikus su tėveliais bei darbuotojus prie darželio vartelių su staigmenomis ir palinkėjimais naujiems mokslo metams. Lapkričio mėnesį paminėta Tarptautinė Tolerancijos diena „Atnešantis šviesą ir nugalintis blogį!“. Šventės dalyviai su šviečiančiais žibintais iškilminga eisena apėjo darželį ir sudėjo žibintus į nupieštą širdelės formą, taip parodydami pagarbą ir palaikymą visiems žmonėms. Metų pabaigoje vyko kalėdiniai grupių renginiai „Susitikimas su Nykštukais“.

Bendradarbiaujant su tėveliais ir stiprinant šeimos tautiškumą ir pilietiškumą organizuotos šeimos šventės – vakaronės: „Graži Mūsų šeimynėlė“, „Gera būti kartu“.

Paįvairinant ugdymo procesą, siekiant bendruomeniškumo ir atvirumo aktyviai bendradarbiaujame su socialiniais partneriais, tėvais. Priešmokyklinio ugdymo grupėje lankėsi J. Tumo-Vaižganto gimnazijos dvyliktokės, kurios papuošė vaikus Helovino šventei. Profesinio mokymo centro studentės darė šventinius makiažus Vasario 16-osios minėjimui. Lankydamiesi priešgaisrinėje gelbėjimo tarnyboje vaikai susipažino su gaisrinės mašinos įranga, pasikartojo saugumo taisykles. Ugdytinės mama priešmokyklinėje grupėje vedė makiažo pamokėlę. Tęsiamas bendradarbiavimas su Rokiškio rajono savivaldybės Juozo Keliuočio viešąja biblioteka: darželinukai dalyvavo edukacinėje terapinėje programoje „Mėnulio žemėlapis“, bibliotekos lankytojams vaidino pasaką „Pirštinė“. Rokiškio pagrindinė mokykla padovanojo edukaciją ,,Kosminis skrydis vaikams“. Lankomos edukacijos, renginiai Rokiškio kultūros centro priemiesčio padalinyje Bajoruose.

Esame atviri. Įrengtoje Kalėdinėje Nykštukų rezidencijoje apsilankė vaikai iš Rokiškio l/d „Pumpurėlis“ ir Rokiškio Senamiesčio progimnazijos. Per 2023 m. keturis kartus ikimokyklinio ir priešmokyklinio ugdymo grupių vaikus aplankė Vidurdienio damos „Baltosios skarelės“ (Bajorai) ir pristatė projektą „Metų laikai“ (Balta žiemužė, Pavasaris pranašai, Pamojuosim vasarėlei, Rudenėlio rūpestėlis), kurio metu skaitomos pasakos, eilėraščiai, supažindinama su tautosaka, grožine literatūra.

**2. Tikslas. Puoselėti sveikos gyvensenos nuostatas, plėtoti lauko pedagogiką.**

2.1. Uždavinys. Stiprinti vaikų ir visos bendruomenės fizinę sveikatą.

Užtikrinant kasdieninį fizinį vaikų aktyvumą nuolat daromos mankštos, kiekvieną dieną skiriama laiko fiziniam vaikų aktyvumui. Turime galimybę sportuoti Rokiškio kūno kultūros ir sporto centro stadione. Organizuojami pasivaikščiojimai prie Rokiškio ežero, Rokiškio krašto muziejaus po Nepriklausomybės aikštę. Susipažino su viešuoju transportu važiuodami po miestą. Vyko akcija „Tarptautinė diena be automobilio“. Jau šešti metai jungiamės prie respublikinio projekto „Sveikatiada“. Tai socialinė iniciatyva, kuria siekiama formuoti sveikos mitybos ir fizinio aktyvumo įgūdžiais pagrįstą kultūrą mokymo įstaigų bendruomenėse. Tikslas - jaunajai kartai suteikti praktinių žinių, kad vaikai ateityje turėtų mažiau sveikatos problemų ir gebėtų atlikti tinkamus sprendimus sveikos gyvensenos klausimais.**.**Lopšelio-darželio vaikai ir tėveliai dalyvaudami projekte gamino sveikuoliškus kokteilius iš vaisių, kepė morkų pyragą, su tėvelių pagalba spaudė vaisių ir daržovių sultis, gamino sveikuoliškas vaisių salotas, kepė obuolių pyragą, vykdė „Sveikatiados“ akcijas ,,Pietų lėkštė“, ,,Tvari žiema su Sveikatiada“. Gruodžio mėn. rytais vyko jogos užsiėmimai vaikams ir darbuotojams „Užsiimk joga su Sveikatiada“. Iš Rokiškio savivaldybės skirtų lėšų sveiko maisto gamybai įstaigoje įsigyta konvekcinė krosnelė.

Jau antri metai dalyvaujame Respublikiniame ikimokyklinių įstaigų kūno kultūros pedagogų asociacijos veikloje RIUKKPA. Pedagogai turi galimybę dalyvauti seminaruose, mokymuose vaikų fizinio aktyvumo temomis. Per metus įgyvendintos 5 RIUKKPA inicijuotos veiklos: akcija skirta paminėti Tarptautinę dieną be automobilio „Rieda ratai rateliukai“, respublikinės ikimokyklinio ugdymo įstaigų akcijos „Mažoji Mylia“, „Sportuojantis koridorius“, respublikinis ikimokyklinių įstaigų „Trikrepšio festivalis“. Lopšelis-darželis prisijungė prie Lietuvos futbolo federacijos projekto „Futboliukas“. Dalyvaudami projekte gauname motyvacinių dovanų: kamuolių, knygelių, sporto krepšelių. Užsiėmimų metu vaikai mokosi futbolo žaidimo principų. Priešmokyklinio amžiaus vaikai dalyvavo Rokiškio rajono priešmokyklinio amžiaus vaikų rytmečio „Mankštos fiesta 2023“ sportiniame renginyje. Priešmokyklinio ugdymo ir 5–6 metų vaikai turi galimybę dalyvauti neformalaus ugdymo krepšinio būrelio užsiėmimuose. Praturtinta vaikų fiziniam aktyvumui skirta materialinė bazė: įsigyti lauko futbolo vartai, futbolo kamuoliai.

Sveikatos stiprinimo grupė rengia sveikatos stiprinimo programą „Sveika mokykla“ ir siekia tęsti dalyvavimą sveikatą stiprinančių mokyklų tinkle. Ugdant vaikų sveikatingumą taikomi Kneipo metodikos elementai. Vyko ilgalaikiai projektai vaikų grupėse „Noriu būti sveikas“: pokalbiai apie vaistažoles, arbatos gėrimas lauke, žaidimai ir pramogos su vandeniu, kas rytą mankšta lauke vaikams, darbuotojams ir tėveliams, kvapų terapija prieš popietės poilsį.

2.2. Uždavinys. Įgyvendinti lauko pedagogikos idėjos siekiant ugdymo proceso kokybės.

Pedagogai taiko įvairesnius būdus ir priemones, padedančius stiprinti vaikų pažinimo gebėjimus. Išvykose po Rokiškio miestą ir rajoną dalyvavo apie 60 % vyresniojo amžiaus vaikų. Ugdymas organizuojamas lauke, lauko klasėje, kupole, už įstaigos ribų. Sistemingai peržiūrimos erdvės, jos pritaikomos vaikų poreikiams: pastatyta nauja pavėsinė ir dvi atnaujintos, įrengtos dvi smėlio dėžės su uždengimais, atnaujinti mini daržovių darželiai, plečiamas sodas. Pedagogų iniciatyva atnaujinta muzikinė erdvė darželio kieme.

Vykdytas projektas „Mano miestas Rokiškis“, kurio metu 5–6 metų vaikai fiksavo žinias, pastebėjimus ,,pasuose“, kūrė išvykos žemėlapius, pažymint lankytinas miesto vietas. Vaikų gynimo dienos proga visų darželio grupių vaikai, pedagogai, mokytojų padėjėjos, tėveliai keliavo prie Rokiškio ežero, kur atliko įvairiausias kodavimo užduotis, ieškojo gamtos lobių. Darželio teritorijoje vyko aktyvūs užsiėmimai, sportinės varžybos, pasibaigusio metų laiko (žiemos, pavasario ir kt.) išlydėtuvės ir atėjusio naujo metų laiko sutiktuvės, atkreipiant dėmesį į kalendorinio metų laiko pasikeitimą.

2.3. Uždavinys. Plėtotipalankaus emocinio klimato įstaigoje, įgyvendinant darbuotojų iniciatyvas.

Siekiant palankaus emocinio klimato įstaigoje, siekiant darbuotojų lyderystės palaikomos kiekvieno darbuotojo iniciatyvos, teikiama visokeriopa pagalba. Darbuotojai teikė kolegišką pagalbą, telkėsi į komandas. Pavasarį atliktas palankaus emocinio klimato tyrimas įstaigoje, apibendrinti duomenys pristatyti bendruomenei. Įstaigos darbuotojams organizuoti ilgalaikiai mokymai „Visuomenės psichikos sveikata“. Dalyvavo 12 darbuotojų. Mokytojų iniciatyva sukurtas jau ketvirtas kampelis, kuriame gyvena „Kimochis“ personažai, 4-iose grupėse integruojama socialinio emocinio ugdymo programa „Kimochis“.

Kolektyvo bendruomeniškumas stiprėjo išvykų metu. Rugpjūčio 26–27 dieną organizuota ekskursija „Saulėtoji Liepoja, paslaptingoji Karosta ir gardžioji Liepojos menkė“. Vyko 12 kolektyvo narių. Lapkričio 26 d. kolektyvo išvyka - ekskursija „Joniškėlis - Karpių dvaras“, vyko 15 kolektyvo narių. Tęsiama tradicija sveikinti darbuotojus jubiliejaus proga. Keturių mokytojų komanda vyko į respublikinį „Nykštukų“ darželių sambūrį „Po Nykštuko kepure“ Plungėje, kur susitiko su Plungės, Ukmergės, Panevėžio, Vilniaus, Ukmergės mokytojais, pasidalino gerąja patirtimi, kalbos ugdymo galimybėmis ikimokykliniame ir priešmokykliniame amžiuje.

Stiprinat bendruomeniškumą, skatinant darbuotojų iniciatyvą įstaigos veiklos viešinamos socialiniame tinkle <https://www.facebook.com/1630103327202685> ir lopšelio-darželio „Nykštuko“ internetinėje svetainėje <https://www.rokiskionykstukas.lt>, parengti keli straipsniai į Rokiškio rajono laikraštį ,,Rokiškio sirena“.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_